Peùar aerouantig a ra fentusellou 29    Kling a arruas ér harter da hanternoz ha trizeg.  Lakaad a ras é wétur da gorn Canalside ha Solomon, ha prennas an  norieu hag a yas àr droed de dal Fairview. Eileen he-doé laret dohtoñ  é rahé ar gaor én un davarn anùet Larrys Bar, dar groéz-hent a  Fairview ged ar pedérved retér. Dan  tu-man ag ar stêr braz, toud a oa  direiz : ar strêd he-dehé tléet boud ar pedérved hanternoz a zê boud  ar pedérved retér, piou oèr perag ? Ar stêr braz a oa el harzeu hag a  zispartié diou vro, ha dan tu-man ne vézé ket komzet ar mem sozneg.  Ar Larrys Bar.  E peléh ar lahour en-doé kavet é dri viktim éraog.  Kling en-doé greet é chonj selled mad ar strêd, nameid eid boud sur é  oa Eileen hoah aman, ha moned pelloh eid eùéhein ar léh a bell.    Gwisket é oa  ged ur chupenn goh, heb tok na manegou, é chonj é vehé  dobér martézé sachein é arm, un Detective Special 38, laket ér gouriz,  a-glei. Daou vouton ag ar chupenn a oé digoret eid ma hellahé paket  buan an arm.  Klind a bignas ar strêd Canalside é-menn ar gisti a oé niveruz daoust  dar yenijenn.  Ar plahed a oe gwisket dar liesan ged ur vroh berr, un hiviz pé un  pull, hag en em zastumé édan ar lampou-strêd èl mou-dehé ar zantimant  é rant un tammig toemmdér. Unan  bennag étrézé a oa priviléjiet. E  houlier a oa deit da roein dehi ur vantell.    Ean a droas a-zehou é Fairview, a bignas de dal ar pedérved. Diragtoñ,  daou boullad dôr àr ar riblenn-strêd a ziskoe ar Larrys Bar. Ur  fenestr da beb tu ag an nor. Ean en em dostas doh hani tostan, a lakas  e zaourn da beb tu é zaoulagad eid gwéled gwel, hag a sellas a-dreuz  ar werenn. Ne oa ket paot mad a dud. Annie a oa chouket dirag un  daolenn ged un den du hag ur plah bleo du  fourinet. Mad eo, e chonjas  Kling. Unan deuz ar zikourou a zo tost. Ha du-sé, dan daolenn-kont,  Eileen, ged ur pikol dén melén ged lunedou.  Mad eo, e chonjas Kling.  Aman emoun.  Nho-péet ket aon.      Azéet a-dran ar stur ér Chevrolet laket dan tu rall ag ar strêd,  Shanahan a remerkas an den braz bleo melén hag a sellé dré ar werenn.  Daou vetr bennag, diskoé ledan, ur chupenn martolod hag un jean.  Shanahan a saùas, souden prest eid obér ar péh a  vehé red.  An den a gendalhe selled a-barh an davarn, ged é zaouarn da beb tu ag  é benn.  Shanahan a ean sellé heb éhan.  An den en em droas.  Nen doé ket lunedou.  Martézé ne oa ket ean.  Dun tu rall…  Shanahan a zichennas ag ar wétur. E vreh plastret ne rê ket êsoh an  traou, med e oé gwelloh é kredahé an dud e oa klañùour eged un  archour. An den a yê kuit breman. Perag ne zê ket abarh ? Chanjet en-  doé é feson-gobér ? Shanahan a ean heulias ged  korn é lagad é hobér ar  hoari prennein dor ar wétur.  Pa voé an dén pell eroalh, Shanahan a ean heulias.  Eileen a rê ar gaor én davarn, med ur bochad plahed a oé eùé érmêz.  Mar en-doé an dén chanjet é féson-gobér…..    Ne blijé ket da Eileen un dra neùé. Bobby a gomanse boud plijuz dehi.  Hi gomanse chonj ne oa martézé ket ar lahour.  Èl ér pennadou gazetenn diar ar potr en-doé lahet é dad, é vamm hag é  ziou hoer. Ur pôtr mad èltoñ ? é lare an oll amezéion  souéhet. Diêz da  grèdein. Berped ur gir karadeg eid peb unan. Ean a drohé ar geot, a  zikouré an intronezed koh da dreuzein ar strêd. Ur lahour, ar potrig-  ze ? Nhellé ket boud.  Pe martézé hi ne venné ket é vehé ean ar lahour eid achapein dan  emgann. Mard é oa an dén mad, hi a vehé tuchant ér strêd getoñ hi heh-  unan. Hag ar goutell a yahé kuit doh chakot ar bragou. Ha…  Êsoh é oa krèdein ne oa ket ean ar lahour.  Istoriou é larez dis ta-unan, é chonjas-hi.  Ha neoah…  Plijuz é oa é gwirioné.  Paz nameid é humour. Lod a e hoapeu a oa fall-tré, é gwirioné. Ean a o  laré èl ur mekanik, peb gwech pa gleùé ur gir a oa é liam ged é vern  istoriou. Ma gomzes dohton ag an tatouaj en-doé é-tal ar biz-meud - èl  ar lahour é chonjas Eileen - ha ean a laré dohtu istor a ziou plah é  kôjal diar kalh un dén. Unan a lar é vé lennet SOL àrnehoñ, hag an  hani rall a lar é vé lennet SEBASTOPOL, hag érfin ou-doé rézon an  diou, ar péh  Eileen ne gomprenas ket dohtu. Ma gomzes dohtoñ ag an  amzer a chanjé, ean a lare dohtu ar gaoz brudet : « Cherr an nor, yén  eo ér-mêz ! » « Neo ket pedéguir am-bo cherret an nor é vo nebeud yén  érmêz. »    Ar gêr, danjéruz.  Aman, én davarn, ar bed a zeblanté boud sigur, toemm, hag Eileen en em  reas kont é chilaoué mad an dén breman. Paz nameid é hoapoù, é féson  en em guh, med eùé penaoz étré daou hoap é santé un dén ambah hag a  glaské gobér ur liam.  Achuet en-doé é villed ketan a gant dollar pemp munut éraog, hag en-  doé komanset an eil hag a bado bétag un eur ugent, é lare ean.  Da heul é sellim. Pé é kaojam hoah, pétremand e dam kuit, se a zepando  ag on humour, mad eo ? Linda. Bourrabl é ran henoah, ha té ?  Me eùé, e respontas hi, hag hantér-leal e oa.  Med ean a zo ar lahour, é taas dehi ar chonj éndro.  Érfin, martézé.  Spi he-doé ne oa ket ean.  Un dollar peb munut, neo ket fall, émé ean, med ma zad a  houni tri  gwech an argant-sé én L.A. Kant hag hantér-hant dollar peb eur eid  chilaou un dén a lar dohtoñ penaoz é gorh a zo lan a lused hag a zèbr  é grohenn. « Diwallit ma ne gouéhant ket àr an divan. » Med he ouiez,  an hani, am-eus hi dija laret dohis.    Nann, nen-doé ket laret dohti hoah. Ha souden, pa en em zigaré boud  lared diou wech ar mem istor, hi en em santas iskiz tost dohtoñ. Èl ur  voéz diméet hag a chilaou fentusellou é bried, laret dija kant gwech,  hag a hoarh neoah èl ma ne ouiahé ket anehé. Eileen a ouie dija fentuz  ar lused, ha neoah he-dehé vennet é chilaou ur wech arall.  En em houlennas ma glaske gounid amzer.  Lakad pelloh ar momant pand é yahé kuit ar goutell azoh ar chakot.  Ma zad a oa kalet-tré, é laras Bobby. Ma hellez dibab, ne dapez ket ur  psy èl tad. Ha ta hani ? Kaled eo genis ?  Nam-eus ket ean anaùet mad, é respontas-hi. »  E dad, un archer. Un archer simpl én uniform, lahet pa oa-hi hoah  ur  plahig.  Risklein a ras lared é oa é éontr en-doé bet levézon diarnehi. An  eontr Matt. Archer ean eùé. Én é davarn muian karet é oa, pand é oa  aruet un dén ged ur fuzuill a jiboéz ged ar hanolou trohet. An eontr  Matt en-doe sachet é revolver archour, med an dén en-doé ean lahet.  Eileen a chonjas dun amzer lared da Vobby é oa deit boud archerez én  arbenn dan eontr Matt. Hi doe kazimant ankouahet é klaské, breman,  trompein ur lahour. Trompein, chonj ma neo  ket ean an dén ? E lahez  anehoñ, ha da heul é vé gwelet ne oa ket ean…  En em ras kont heh empenn a rê goap geti ur wech arall.  Ean a sellas an oroloj.  Nameid pemp munut hoah, émé ean. Da heul é dam kuit martézé. Plijuz é  vehé dis moned kuit é-pad pemp munut ? émé ean é voushoarhein.  É voushoarh a oa plijuz-tré hag a gemmé é fas a-beh. Ean a zeblanté  boud ur pôtrig ambah, azéet é don ar hlas, ha ne fia ket seùel an dorn  eid goulenn un dra bennag.  «  Gouzoud a rez goap an den diméet diboa daou-ugent vlé hag a houlenn  un dei dé roeg : « Ida, me vennahé ma rahem an dra-sé èl ar chas. »  « Sam, donjéruz eo, é-respont-hi » « Ma ne vennez ket gober an dra-ze  èl ar chas, é tivorsan. » « Mad eo, é rim, Sam, med ket én ur ru é-  menn e om anaùet. »  Eileen a hejas hé fenn.  An hani-sé nen-des ket plijet dis, geo ?  Hantér-hantér é anazùas hi é droein hé dorn.  Prometein a ran dis ne rim ket an dra-sé èl ar chas, é tisklêras  Bobby  é voushoarhein. Petra fellahé dis, Linda ?  Te zo ar mestr.  Gwelet peus dija ur film é-menn un den a varv é gwirioné ? Ur film a  sadik ?  Gwech erbed, é anzaùas Eileen.  Che ma dom, é chonjas-hi.  Aon zo dis pa gomzan diar ar sort-sé a filmou ?  Ya.  Me eùé, émé ean. Ha nam-eus ket gwélet ur film é giz-ze.  Klask én hent-man, é chonjas Eileen.  Med aon é oa dehi.  Krèdein a rez é plijahe dis ? é houlennas ged he halon a skoé.  Lahoud ur plah é hobér ar garanté ?  Ean a he sellas én hé daoulagad, èl ma glaskehé un dra.  Paz mar douié é-raog ar péh a vo degoueh, é laras ean hoah.  Dun taol Eileen a voé sigur é oa o dén, ha penaoz nhellé ket mui  devéaad an treu.  Ean a sellas an oroloj, hag a laras :  - An eur eo. Dam ér-mêz.  .